Bush i Kerry nastavljaju svoje predizborne kampanje (20/6/04) - 2004-06-19
Koje će teme dominirati kampanjom nakon smrti predsjednika Reagana?
Američka predizborna kampanja nastavlja se, nakon kratke pauze povodom smrti predsjednika Reagana. Analitičari se pitaju – hoće li taj događaj ići na ruku predsjedniku Bushu, koji se predstavlja kao politički nasljednik Ronalda Reagana, ili će demokrat John Kerry uspjeti ponovno usmjeriti pažnju javnosti na Irak i gospodarstvo, dva pitanja koja su ranije dominirala kampanjom. O tome smo razgovarali s političkim stručnjakom sa sveučilišta Virginije Larryem Sabatom. Profesor Sabato ocjenjuje da je iz tjedna u kojem je pokopan predsjednik Reagan kao pobjednik izišao predsjedink Bush, koji je, zahvaljujući pokopu, dobio dodatni publicitet, dok je John Kerry potisnut u stranu. "Gotovo svako respektabilno istraživanje javnog mnijenja pokazuje da je predsjedniku Bushu nužno trebao novi početak . Ne samo da je počeo ozbiljno gubiti, već se i predizborna utrka zahuktala jako rano – gotovo pola godine prije izbora. Obje strane izmjenjivale su teške optužbe. Sada, nakon pauze, prvi kandidat koji krene u napade, vjerojatno će biti izložen poplavi kritika. Mnogi se pitaju – hoće li isticanje sličnosti s Ronaldom Reaganom pomoći predsjedniku Bushu na izborima? Profesor Sabato ocjenjuje da to uopće neće utjecati na izbore, jer će do tada javnost potpuno zaboraviti na pogreb predsjednika Reagana. Umjesto toga, važna će biti pitanja poput gospodarske situacije. Na tom planu, kaže profesor Sabato, predsjednik Bush je u jačem položaju u odnosu na budućeg demokratskog protukandidata Johna Kerrya. "Na tom polju dominira predsjednik Bush, no gospodarska pitanja su pala u sjenu Iraka. Gospodarstvo je sada snažno. To pokazuju gotovo sve statistike. Dapače, snažnije je bilo nego kada se Bill Clinton 1996. natjecao za još jedan mandat. No, u to doba nismo bili u ratu, pa su se novine mogle baviti ekonomskim oporavkom. Danas, sve novine pišu o skandalu u Abu Ghraibu i drugim iračkim temama," kaže naš sugovornik. Ljudi će se, dodaje profesor Sabato, početi koncentrirati na gospodarstvo, ukoliko se situacija u Iraku stabilizira, pogotovo nakon prijenosa suvereniteta 30. lipnja. Ukoliko javnost ni nakon toga ne bude uvjerena da se stanje u Iraku poboljšava, tada će predsjednik Bush izgubiti na izborima, prognozira naš sugovornik. Nakon smrti predsjednika Reagana, sljedeći će tjedan, kada budu objavljeni memoari predsjednika Clintona, u središte pozornosti, umjesto republikanaca, doći demokrati. Profesor Sabato ne vjeruje da će to znatnije pomoći kampanji senatora Kerrya. "Ljudi ne glasaju na temelju toga. George Bush nije veliki komunikator poput Ronalda Reagana, niti je John Kerry veliki komunikator poput Billa Clintona, ali njihova će se imena nalaziti na glasačkim listićima," ističe profesor Larry Sabato sa sveučilišta Virginije.